Rollerball (film, 1975)
Rollerball je američko-britanski science fiction film snimljen 1975. godine u režiji Normana Jewisona, koji se često navodi kao jedno od najboljih i najuticajnijih ostvarenja žanra.

Predstavlja adaptaciju novele Rollerball Murder Williama Harrisona, koji je također napisao i scenario. Radnja se odvija 2018. godine, u svijetu u kome je nekoliko multinacionalnih korporacija uspjelo preuzeti potpunu vlast od država, a gdje je masama glavna zabava izuzetno uzbudljivi i popularni, ali nasilni timski sport zvan rollerball, koga igraju korporativni timovi. Protagonist, koga tumači James Caan, je popularni igrač koji već godinama uživa status zvijezde i koji odbije sugestiju šefa matične korporacije (koga tumači John Houseman) da se povuče, a nakon čega igri namjerno mijenjaju pravila da bi je učinili nasilnijom, odnosno da bi se tokom nje Jonathana moglo trajno ukloniti.

Rollerball je na prilično jednostavan način uspio dočarati tadašnjim gledateljima blisku i uvjerljivu budućnost tako što je za interijere i eksterijere koristio lokacije u Münchenu kao što su košarkaška dvorana Rudi-Sedlmayer-Halle i BMW-ov toranj. Gledatelji su, pak, najviše pažnje obratili na impresivne akcijske scene radi kojih je angažiran veliki broj kaskadera, a zbog kojih je Rollebrall postao prvi mainstream hollywoodski film koji ih je naveo na svojoj špici. Kritičarima je, pak, izuzetno u oči pao nedostatak konvencionalnog muzičkog soundtracka, odnosno korištenje Bachove klasične muzike, kojim je stvorena dojmljiva atmosfera. Zbog svog mračnog pogleda na budućnost, koji je odgovorao tadašnjem duhu vremena, Rollerball je dobio brojne pohvale, i to ne samo od poklonika žanra.

Iste je godine Roger Corman, doznavši za osnovnu premisu Rollerballa, na brzinu snimio niskobudžetni film Death Race 2000 koji se često navodi kao njegova svojevrsna parodija, odnosno mockbuster. Godine 2002. je Rollerball dobio istoimeni remake u režiji Johna McTiernana koji se, pak, smatra jednim od najgorih ostvarenja u historiji žanra.

Uloge

 James Caan ... Jonathan E.
 John Houseman ... Mr. Bartholomew
 Maud Adams ... Ella
 John Beck ... Moonpie
 Moses Gunn ... Cletus
 Ralph Richardson ... Bibliotekar
 Pamela Hensley ... Mackie
 Barbara Trentham ... Daphne
 John Normington ... Direktor
 Shane Rimmer ... Rusty, direktor tima
 Burt Kwouk ... Japanski ljekar
 Nancy Bleier ... Djevojka u biblioteci
 Richard LeParmentier ... Bartholomewov pomoćnik
 Robert Ito ... Strateški trener za tim Houstona

Izvori

Vanjske veze
 
 
 The Evolution of Rollerball  A Summary of Rules of Rollerball from Book to Films.

Američki filmovi
Britanski filmovi
SF-filmovi
Akcije (filmovi)
Sportski filmovi
Dramski filmovi
Distopijski filmovi